****

**ระเบียบคณะกรรมการคุ้มครองและพัฒนาอาชีพ**

**ว่าด้วยวิธีการส่งตัวบุคคลไปยังสถานแรกรับและสถานคุ้มครองและพัฒนาอาชีพ**

**พ.ศ. ๒๕๔๐**

**--------------------**

อาศัยอำนาจตามความในมาตรา ๑๕ (๙) และมาตรา ๓๖ แห่งพระราชบัญญัติป้องกันและปราบปรามการค้าประเวณี พ.ศ. ๒๕๓๙ คณะกรรมการคุ้มครองและพัฒนาอาชีพออกระเบียบว่าด้วยวิธีการส่งตัวบุคคลไปยังสถานแรกรับและสถานคุ้มครองและพัฒนาอาชีพไว้ ดังต่อไปนี้

ข้อ ๑. ระเบียบนี้ เรียกว่า “ระเบียบคณะกรรมการคุ้มครองและพัฒนาอาชีพว่าด้วยวิธีการส่งตัวบุคคลไปยังสถานแรกรับและสถานคุ้มครองและพัฒนาอาชีพ พ.ศ. ๒๕๔๐”

ข้อ ๒. ระเบียบนี้ให้ใช้บังคับตั้งแต่วันประกาศเป็นต้นไป

ข้อ ๓. บรรดาระเบียบ ข้อบังคับ และคำสั่งอื่นใดที่กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้ให้ใช้ระเบียบนี้แทน

ข้อ ๔. ในกรณีผู้กระทำความผิดตามมาตรา ๕ หรือมาตรา ๖ เป็นบุคคลอายุยังไม่เกิน สิบแปดปีและไม่ปรากฏว่าบุคคลดังกล่าวต้องหาหรืออยู่ในระหว่างถูกดำเนินคดีในความผิดฐานอื่นซึ่งเป็นความผิดที่มีโทษจำคุก หรือต้องคำพิพากษาให้จำคุก ให้พนักงานสอบสวนในกรณีที่ได้เปรียบเทียบคดีแล้ว แจ้งเจ้าหน้าที่ของสำนักงานคณะกรรมการคุ้มครองและพัฒนาอาชีพหรือสำนักงานประชาสงเคราะห์จังหวัด โดยประสานกับพนักงานสอบสวนในการส่งตัวบุคคลไปยังสถานแรกรับในเขตที่มีความรับผิดชอบโดยไม่ชักช้า

ในกรณีที่บุคคลนั้นอายุกว่าสิบแปดปี ซึ่งประสงค์จะได้รับการคุ้มครองและพัฒนาอาชีพในสถานคุ้มครองและพัฒนาอาชีพ ให้นำความในวรรคหนึ่งมาใช้บังคับ

ข้อ ๕. ในกรณีที่บุคคลกระทำความผิดตามมาตรา ๗ ซึ่งพนักงานสอบสวนไม่สามารถเปรียบเทียบคดีได้ หรือกรณีตามมาตรา ๓๔ ซึ่งกระทำความผิดตามมาตรา ๕ มาตรา ๖ หรือมาตรา ๗ ปฏิเสธข้อกล่าวหาก่อนวันที่พนักงานสอบสวนส่งสำนวนไปยังพนักงานอัยการ ให้พนักงานสอบสวนแจ้งการจับกุมโดยเร่งด่วนไปยังอธิบดีกรมประชาสงเคราะห์สำหรับคดีที่เกิดขึ้นในกรุงเทพมหานคร หรือไปยังผู้ว่าราชการจังหวัดสำหรับคดีที่เกิดขึ้นในส่วนภูมิภาค

ข้อ ๖. เมื่ออธิบดีกรมประชาสงเคราะห์หรือผู้ว่าราชการจังหวัดได้รับแจ้งผลการจับกุมแล้วให้เจ้าหน้าที่ของสำนักงานคณะกรรมการคุ้มครองและพัฒนาอาชีพหรือสำนักงานประชาสงเคราะห์จังหวัดประสานงานพนักงานสอบสวนหรือพนักงานอัยการแล้วแต่กรณี เพื่อขอทราบผลการดำเนินคดีโดยเร่งด่วน

ข้อ ๗. เมื่ออธิบดีกรมประชาสงเคราะห์หรือผู้ว่าราชการจังหวัดได้รับทราบคำพิพากษาของศาลอย่างใดอย่างหนึ่งตามมาตรา ๓๔ แล้ว ให้เจ้าหน้าที่ของสำนักงานคณะกรรมการคุ้มครองและพัฒนาอาชีพ หรือสำนักงานประชาสงเคราะห์จังหวัดแจ้งเป็นหนังสือต่อพนักงานสอบสวนหรือพนักงานอัยการแล้วแต่กรณีขอรับตัวบุคคลผู้กระทำความผิดจากศาลนำส่งสถานแรกรับในเขตที่มีความรับผิดชอบทันที

ข้อ ๘. ค่าใช้จ่ายของเจ้าหน้าที่ตำรวจที่ส่งตัวผู้รับการคุ้มครองและพัฒนาอาชีพไปยังสถานแรกรับ เช่น ค่าเช่าที่พัก ค่ายานพาหนะ และค่าเบี้ยเลี้ยง ให้เบิกเงินทดรองจ่ายจากกรมประชาสงเคราะห์หรือสำนักงานประชาสงเคราะห์จังหวัด

ข้อ ๙. อัตราค่าเบี้ยเลี้ยงการเดินทางสำหรับผู้รับการคุ้มครองและพัฒนาอาชีพ ค่าโดยสารรถไฟหรือยานพาหนะอื่น ๆ ชั้นต่ำสุด ยกเว้นค่าโดยสารเครื่องบิน ส่วนใบสำคัญคู่จ่ายเงินและรายงานการเดินทางให้รวบรวมขอเบิกไปยังสถานแรกรับนั้นโดยเบิกเงินทดรองจ่ายตามข้อ ๘

ข้อ ๑๐. เมื่อสถานแรกรับได้ดำเนินกระบวนการตามขั้นตอนแล้ว หากเห็นว่าจำเป็นจะต้องส่งผู้รับการคุ้มครองและพัฒนาอาชีพ ไปยังสถานคุ้มครองและพัฒนาอาชีพให้เจ้าหน้าที่ของสถานแรกรับดำเนินการส่งตัวโดยมิชักช้า

ข้อ ๑๑. ในการส่งตัวผู้รับการคุ้มครองและพัฒนาอาชีพไปยังสถานแรกรับและสถานคุ้มครองและพัฒนาอาชีพ ตามข้อ ๗ และข้อ ๑๐ ในกรณีจำเป็นจะขอความร่วมมือเจ้าหน้าที่ตำรวจช่วยควบคุมด้วยก็ได้

ประกาศ ณ วันที่ ๑ กรกฎาคม พ.ศ. ๒๕๔๐

ผัน จันทรปาน

(นายผัน จันทรปาน)

ปลัดกระทรวงแรงงานและสวัสดิการสังคม

ประธานคณะกรรมการคุ้มครองและพัฒนาอาชีพ