

**ระเบียบคณะกรรมการคุ้มครองและพัฒนาอาชีพ**

**ว่าด้วยวิธีการรับตัวและดูแลผู้ถูกควบคุมตัว**

**พ.ศ. ๒๕๔๐**

**-------------------**

อาศัยอำนาจตามความในมาตรา ๑๕ (๘) แห่งพระราชบัญญัติป้องกันและปราบปรามการค้าประเวณี พ.ศ. ๒๕๓๙ คณะกรรมการคุ้มครองและพัฒนาอาชีพออกระเบียบว่าด้วยวิธีการรับตัวและดูแลผู้ถูกควบคุมตัวไว้ ดังนี้

ข้อ ๑. ระเบียบนี้เรียกว่า “ระเบียบคณะกรรมการคุ้มครองและพัฒนาอาชีพว่าด้วยวิธีการ รับตัวและดูแลผู้ถูกควบคุมตัว พ.ศ. ๒๕๔๐“

ข้อ ๒. ระเบียบนี้ให้ใช้บังคับตั้งแต่วันประกาศเป็นต้นไป

ข้อ ๓. ในระเบียบนี้

“ผู้อำนวยการ” หมายความว่า ผู้อำนวยการสถานแรกรับ และผู้อำนวยการสถานคุ้มครองและพัฒนาอาชีพ ที่จัดตั้งเป็นสถานที่ควบคุมตัว และให้หมายความรวมถึงผู้อำนวยการศูนย์สงเคราะห์และฝึกอาชีพ ผู้ปกครองสถานแรกรับ และผู้ปกครองสถานสงเคราะห์ สังกัดกรมประชาสงเคราะห์ ที่จัดตั้งเป็นสถานที่ควบคุมตัวด้วย

ข้อ ๔. เมื่อมีการจับกุมผู้ต้องหาว่ากระทำความผิดตามมาตรา ๕ หรือมาตรา ๖ ให้พนักงานสอบสวนควบคุมตัวผู้ต้องหาในระหว่างการสอบสวนได้ โดยให้ดำเนินการตามกฎหมายว่าด้วยวิธีพิจารณาความอาญาในศาลแขวงแต่ให้ควบคุมตัวผู้ต้องหาไว้ต่างหากจากผู้ต้องหาอื่น ในกรณีนี้พนักงานสอบสวนอาจขอให้กรมประชาสงเคราะห์เป็นผู้ดูแลผู้ต้องหาแทน โดยให้พนักงานสอบสวนประสานงานกับกรมประชาสงเคราะห์หรือสำนักงานประชาสงเคราะห์จังหวัดเพื่อส่งตัวบุคคลดังกล่าวไปยังสถานแรกรับ ในเขตที่มีความรับผิดชอบหรือสถานที่ควบคุมตัวตามรายชื่อท้ายระเบียบนี้ก็ได้

การส่งตัวผู้ต้องหาให้พนักงานสอบสวนแจ้งเป็นหนังสือโดยมีรายละเอียดของบุคคลนั้น ได้แก่ ชื่อ ชื่อสกุล อายุ ภูมิลำเนา และข้อหาของผู้ต้องหาให้ผู้อำนวยการทราบ

ในกรณีที่มีความจำเป็นจะต้องส่งตัวผู้ต้องหานอกเวลาทำการให้พนักงานสอบสวนแจ้งเป็นการล่วงหน้า

ข้อ ๕. คดีที่อยู่ในระหว่างการพิจารณาของศาล หากศาลเห็นสมควรให้กรมประชาสงเคราะห์เป็นผู้ดูแลจำเลยให้ปฏิบัติตามข้อ ๔ โดยอนุโลม

ข้อ ๖. ผู้อำนวยการต้องอำนวยความสะดวกและรับตัวผู้ถูกควบคุมไว้พร้อมหลักฐานในการส่งตัว

ข้อ ๗. ให้ผู้อำนวยการจัดให้บุคคลผู้ถูกควบคุมรับการดูแลในสถานที่ที่แยกต่างหากจากผู้รับการสงเคราะห์อื่นและให้จัดเจ้าหน้าที่ดูแลอย่างเคร่งครัด

ข้อ ๘. ให้ผู้อำนวยการจัดทำรายงานการรับตัวผู้ถูกควบคุมตามระเบียบนี้ต่อกรมประชาสงเคราะห์

ข้อ ๙. ค่าใช้จ่ายของเจ้าหน้าที่ตำรวจที่ส่งตัวผู้รับการคุ้มครองและพัฒนาอาชีพไปยังสถานแรกรับ เช่น ค่าเช่าที่พัก ค่ายานพาหนะ และค่าเบี้ยเลี้ยง ให้เบิกเงินทดรองจ่ายจากกรมประชาสงเคราะห์หรือสำนักงานประชาสงเคราะห์จังหวัด

ข้อ ๑๐. อัตราค่าเบี้ยเลี้ยงการเดินทางสำหรับผู้รับการคุ้มครองและพัฒนาอาชีพ ค่าโดยสารรถไฟหรือยานพาหนะอื่น ๆ ชั้นต่ำสุด ยกเว้นค่าโดยสารเครื่องบิน ส่วนใบสำคัญคู่จ่ายเงินและรายงานการเดินทางให้รวบรวมขอเบิกไปยังสถานแรกรับนั้นโดยให้เบิกเงินทดรองจ่ายตามข้อ ๙

ประกาศ ณ วันที่ ๑ กรกฎาคม พ.ศ. ๒๕๔๐

ผัน จันทรปาน

(นายผัน จันทรปาน)

ปลัดกระทรวงแรงงานและสวัสดิการสังคม

ประธานคณะกรรมการคุ้มครองและพัฒนาอาชีพ